## Izmjene i dopune Tarifnog sustava za usluge energetskih djelatnosti proizvodnje, distribucije i opskrbe toplinskom energijom, bez visine tarifnih stavki

### NN 116/2006 (30.10.2006.), Izmjene i dopune Tarifnog sustava za usluge energetskih djelatnosti proizvodnje, distribucije i opskrbe toplinskom energijom, bez visine tarifnih stavki

# HRVATSKA ENERGETSKA REGULATORNA AGENCIJA

**2593**

Na temelju članka 28. Zakona o energiji (»Narodne novine«, broj 68/01 i 177/04)
te članka 11. stavka 1. podstavka 1. Zakona o regulaciji energetskih djelatnosti
(»Narodne novine«, broj 177/04), Upravno vijeće Hrvatske energetske regulatorne
agencije, na sjednici održanoj 20. listopada 2006. godine, donosi

## IZMJENE I DOPUNE

### TARIFNOG SUSTAVA ZA USLUGE ENERGETSKIH DJELATNOSTI PROIZVODNJE, DISTRIBUCIJE I OPSKRBE TOPLINSKOM ENERGIJOM, BEZ VISINE TARIFNIH STAVKI

Članak 1.

U Tarifnom sustavu za usluge energetskih djelatnosti proizvodnje, distribucije i
opskrbe toplinskom energijom, bez visine tarifnih stavki (»Narodne novine«, broj
57/06), članak 4. mijenja se i glasi:
»(1) Tarifne stavke (Ts) za energetske djelatnosti iz članka 1. ovoga Tarifnog
sustava određuju se prema sljedećim tarifnim grupama (Tg):

* Tg1 – industrija i poslovni potrošači na centraliziranom toplinskom sustavu,
* Tg2 – industrija i poslovni potrošači na područnim toplanama,
* Tg3 – kućanstvo na centraliziranom toplinskom sustavu,
* Tg4 – kućanstvo na područnim toplanama.

  (2) Tarifni elementi su:
* Te1 – isporučena/preuzeta toplinska energija,
* Te2 – zakupljena snaga iz termoenergetske suglasnosti,
* Te3 – fiksna mjesečna naknada za:

  – spremnost pogonskog sustava u proizvodnji toplinske energije,
  – održavanje i umjeravanje mjerila toplinske energije u distribuciji toplinske
  energije,
  – troškove usluge obračuna u opskrbi toplinskom energijom.

  (3) Uzimajući u obzir tarifne elemente za isporučenu/preuzetu toplinsku
  energiju, snagu i fiksnu mjesečnu naknadu, tarifne stavke se iskazuju u matrici
  tarifnih modela kako slijedi:

  |  |  |  |  |  |  |
  | --- | --- | --- | --- | --- | --- |
  | TARIFNE GRUPE (Tg) (kategorija potrošnje) | TARIFNI MODELI (TM) | | TARIFNI ELEMENTI (Te) | | |
  | Te1 Energija | Te2 Snaga | Te3 Naknada |
  | Tg1 – Industrija i poslovni potrošači na centraliziranom toplinskom sustavu | TM1 – zasebno mjerilo | Vrela/topla voda | Ts11 [kn/kWh] | Ts12 [kn/kW] | Ts13 [kn] |
  | TM2 – zasebno mjerilo | Tehnološka para | Ts21 [kn/t] | Ts22 [kn/t/h] | Ts23 [kn] |
  | TM3 – zajedničko mjerilo | Vrela/topla voda | Ts31 [kn/kWh] | Ts32 [kn/kW] | Ts33 [kn] |
  | TM4 – zajedničko mjerilo | Tehnološka para | Ts41 [kn/t] | Ts42 [kn/t/h] | Ts43 [kn] |
  | Tg2 – Industrija i poslovni potrošači na područnim toplanama (zasebnim kotlovnicama) | TM5 – zasebno mjerilo | Vrela/topla voda | Ts51 [kn/kWh] | Ts52 [kn/kW] | Ts53 [kn] |
  | TM6 – zajedničko mjerilo | Vrela/topla voda | Ts61 [kn/kWh] | Ts62 [kn/kW] | Ts63 [kn] |
  | Tg3 – Kućanstva na centraliziranom  toplinskom sustavu | TM7 – zasebno mjerilo | | Ts71 [kn/kWh] | Ts72 [kn/kW] | Ts73 [kn] |
  | TM8 – zajedničko mjerilo | | Ts81 [kn/kWh] | Ts82 [kn/kW] | Ts83 [kn] |
  | Tg4 – Kućanstva na područnim toplanama (zasebnim kotlovnicama) | TM9 – zasebno mjerilo | | Ts91 [kn/kWh] | Ts92 [kn/kW] | Ts93 [kn] |
  | TM10 – zajedničko mjerilo | | Ts10-1 [kn/kWh] | Ts10-2 [kn/kW] | Ts10-3 [kn] |

(4) Energetski subjekt koji obavlja energetsku djelatnost iz
članka 1. ovoga Tarifnog sustava može predložiti visinu tarifnih stavki u
matrici tarifnih modela iz stavka 3. ovoga članka na način da umjesto kWh
koristi MWh, u svim tarifnim stavkama gdje se ta mjerna jedinica pojavljuje.«.

Članak 2.

U članku 20. u stavku 2. podstavku b) iza riječi: »detaljan« dodaju se riječi:
»tablični prikaz«, a riječ: »izračun« mijenja se u riječ: »izračuna«.
Iza podstavka g) dodaje se podstavak »h« koji glasi:
»h) popunjene tablice iz Priloga 2. ovoga Tarifnog sustava,«.
Dosadašnji podstavak »h« postaje podstavak »i«.
Iza stavka 5. dodaje se stavak 6. koji glasi:
»(6) Obrazac Prijedloga za promjenu visine tarifnih stavki iz stavka 1. ovoga
članka nalazi se u Prilogu 4. ovoga Tarifnoga sustava i čini njegov sastavni
dio.«.

Članak 3.

Iza članka 22. dodaje se članak 22.a koji glasi:
» (1) Energetski subjekt koji obavlja energetsku djelatnost distribucije
toplinske energije i koji u roku određenom člankom 22. ovoga Tarifnog sustava
nije ostvario mogućnost obračuna na temelju mjerenja isporučene toplinske
energije na zajedničkom mjerilu toplinske energije, može iznimno vršiti obračun
isporučene/preuzete toplinske energije tako da količinu toplinske energije
izračunava primjenom formula iz članka 11. ovoga Tarifnog sustava.
(2) Mogućnost obračuna na način naveden u stavku 1. ovoga članka može trajati
najduže do izvršenja obveze ugradnje uređaja za mjerenje potrošnje toplinske
energije, od strane energetskog subjekta koji obavlja energetsku djelatnost
distribucije toplinske energije, u svim toplinskim stanicama, prema roku
utvrđenom člankom 36. stavak 2. Zakona o proizvodnji, distribuciji i opskrbi
toplinskom energijom (»Narodne novine«, broj 42/05).
(3) Energetski subjekt iz stavka 1. ovoga članka obvezan je pri obračunu
isporučene toplinske energije iz stavka 1. ovoga članka kalkulirati tehničke
gubitke u proizvodnji toplinske energije i distribuciji toplinske energije
najviše do kriterija navedenih u članku 12. i članku 15. ovoga Tarifnog
sustava.«

Članak 4.

U Prilogu 1. u stavku 2. iza riječi: »potrošače« dodaju se riječi »na
centraliziranom toplinskom sustavu«, a iza oznake »(Tg1),«dodaju se riječi: »za
industriju i poslovne potrošače na područnim toplanama/zasebnim kotlovnicama
(Tg2),«.
Dosadašnja oznaka: (Tg2) postaje oznaka: »(Tg3)«, a dosadašnja oznaka »(Tg3)«
ostaje oznaka: »(Tg4)«.
Stavak 3. mijenja se i glasi:
»Ukupan prihod u kunama, promatrano na mjesečnoj razini, za pojedini tarifni
model izračunava se prema formuli

![](dodatni/143769.gif)

gdje je:
n – broj mjerila toplinske energije,
k – broj potrošača,
Qz – količina toplinske energije isporučene na zasebnom ili zajedničkom mjerilu
toplinske energije z (kWh); (t),
Wz – zakupljena snaga za z-to mjerilo toplinske energije (kW); (t/h).
Ts(ij) – tarifne stavke za energiju, snagu i fiksnu mjesečnu naknadu iz matrice
tarifnih modela (kn/kWh); (kn/t); (kn/kW); (kn/t/h); (kn).«.

Stavak 4. briše se.
U dosadašnjem stavku 5. koji postaje stavak 4. iza postojećih formula dodaje se
formula:

»UPTG4 = UPTM 9 + UPTM10«,

iza riječi: »potrošači« dodaju se riječi: »na centraliziranom toplinskom
sustavu,«, a iza objašnjenja pojma pod oznakom: »UPTM4«, dodaju se objašnjenja
pojmova sljedećih oznaka:

»UPTM5 – ukupan prihod za energetske djelatnosti
proizvodnje/distribucije/opskrbe toplinskom energijom – industrijski i poslovni
potrošači na područnim toplanama (zasebnim kotlovnicama), za zasebna mjerila
toplinske energije za vrelu/toplu vodu (kn),

UPTM6 – ukupan prihod za energetske djelatnosti proizvodnje/distribucije/opskrbe
toplinskom energijom – industrijski i poslovni potrošači na područnim toplanama
(zasebnim kotlovnicama), za zajednička mjerila toplinske energije za vrelu/toplu
vodu (kn),«

Dosadašnje oznake: »UPTM5«, »UPTM6«, »UPTM7« i »UPTM8« postaju oznake: »UPTM7«,
»UPTM8«, »UPTM9« i »UPTM10«.

U dosadašnjem stavku 6. koji postaje stavak 5. formuli se dodaje sljedeći
element: » + UPTG 4«, u objašnjenju pojma oznake »UPTG1« iza riječi: »potrošači«
dodaju se riječi: »na centraliziranom toplinskom sustavu (kn),« te se dodaje
objašnjenje pojma sljedeće oznake:
»UPTG2 – ukupan prihod za energetske djelatnosti
proizvodnje/distribucije/opskrbe toplinskom energijom – industrija i poslovni
potrošači na područnim toplanama (zasebnim kotlovnicama) (kn),«.

Dosadašnje oznake: »UPTG2« i »UPTG3« postaju oznake: »UPTG3« i »UPTG4«.

Članak 5.

Iza Priloga 3. dodaje se Prilog 4. koji glasi:

»PRIJEDLOG
ZA PROMJENU VISINE TARIFNIH STAVKI

Puni naziv i adresa energetskog subjekta – podnositelja Prijedloga za promjenu
visine tarifnih stavki u Tarifnom sustavu za usluge energetskih djelatnosti
proizvodnje, distribucije i opskrbe toplinskom energijom.

---

Na temelju članka 28. stavka 2. Zakona o energiji (»Narodne novine«, broj 68/01
i 177/04) i članka 20. Tarifnog sustava za usluge energetskih djelatnosti
proizvodnje, distribucije i opskrbe toplinskom energijom, Ministarstvu
gospodarstva, rada i poduzetništva podnosimo sljedeći

PRIJEDLOG
ZA PROMJENU VISINE TARIFNIH STAVKI U TARIFNOM SUSTAVU

Predlažemo da se u Tarifnom sustavu za usluge energetskih djelatnosti
proizvodnje, distribucije i opskrbe toplinskom energijom promijeni visina
tarifnih stavki kao što je prikazano u matrici tarifnih modela u privitku ovoga
Prijedloga.
Uz ovaj Prijedlog dostavlja se i dokumentacija iz članka 20. stavka 2. podstavka
a-h i članka 21. stavka 1. ovoga Tarifnog sustava.

Potpis odgovorne osobe podnositelja Prijedloga za promjenu visine tarifnih
stavki

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum: \_\_\_\_\_\_\_\_\_ g.«.

Članak 6.

Danom stupanja na snagu ovih Izmjena i dopuna Tarifnoga sustava prestaje važiti
Dopuna Tarifnoga sustava za usluge energetskih djelatnosti proizvodnje,
distribucije i opskrbe toplinskom energijom, bez visine tarifnih stavki
(»Narodne novine«, broj 88/06) i Izmjene i dopune Tarifnoga sustava za usluge
energetskih djelatnosti proizvodnje, distribucije i opskrbe toplinskom
energijom, bez visine tarifnih stavki (»Narodne novine«, broj 105/06).

Članak 7.

Ove Izmjene i dopune Tarifnoga sustava stupaju na snagu osmoga dana od dana
objave u »Narodnim novinama«.

Klasa: 011-01/06-01/04
Urbroj: 371-01/06-06
Zagreb, 20. listopada 2006.

Predsjednik Upravnog vijeća
**Tomo Galić, dipl. ing**., v. r.

Izmjene i dopune, NN 116/2006-2593
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)